Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 291/13/8806	Košice, 6.6.2013
EEČ : 2-65-171-2013

U Z N E S E N I E

Trestná vec:	obvinený XXXXX  
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
preto, že dňa 21. novembra 2012 a dňa 17. decembra 2012 požiadal prostredníctvom online-bankingu o poskytnutie úveru XXXXX, AM Stadtpark 3, Viedeň vo výške 900,- Eur na kúpu televízora tak, že ako zamestnávateľa v žiadosti o úver uviedol XXXXX spol. Eternettrade, s.r.o. so sídlom v Košiciach, kde mal poberať príjem vo výške 400,- Eur, napriek tomu, že tam zamestnaný nikdy nebol, čo bolo preverené a z tohto dôvodu mu úver poskytnutý nebol.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:

	Uznesením vyšetrovateľa Okresného riaditeľstva Policajného zboru, odboru kriminálnej polície XXXXX - okolie, ČVS: ORP-141/OEK-KS-2010 zo dňa 3. apríla 2013 bolo podľa § 199 ods. 1 Trestného poriadku začaté trestné stíhanie a súčasne bolo podľa § 206 ods. 1 Trestného poriadku vznesené obvinenie XXXXX pre prečin úverového podvodu v štádiu pokusu podľa § 14 ods. 1 k § 222 ods. 1 Trestného zákona pre skutok, ako je uvedený vo výroku tohoto uznesenia.
	Obvinený XXXXX na výsluchu konanom dňa 9. apríla 2013 vyhlásil, že spáchal skutok, za ktorý je stíhaný a svoje konanie ľutuje. Vyhlásenie obvineného bolo vykonané slobodne, vážne a zrozumiteľne. 

	Po poučení podľa § 216 Trestného poriadku dal obvinený výslovný súhlas, aby prokurátor po skončení skráteného vyšetrovania predmetné trestné stíhanie podmienečne zastavil.

	Podľa § 216 ods. 2 Trestného poriadku bola obvinenému určená skúšobná doba v trvaní 24 (dvadsaťštyri) mesiacov, ktorá začína plynúť právoplatnosťou tohto rozhodnutia. 

	Obvinený XXXXX je z miesta bydliska charakterizovaný všeobecne, so svojou družkou a šiestimi deťmi žije v skromných podmienkach. Nevyvoláva konflikty. Jeho správanie je štandardné. Doposiaľ bol jeden krát súdne trestaný pre krádež v roku 2009. V skúšobnej dobe podmienečného odsúdenia sa osvedčil.

	Podľa § 217 ods. 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam rozhodne prokurátor, že sa obvinený osvedčil. Inak rozhodne, a to prípadne aj počas skúšobnej doby, že sa v trestnom stíhaní pokračuje. 

	S poukazom na všetky uvedené skutočnosti, keďže horná hranica predmetného trestného činu neprevyšuje 5 rokov, obvinený dal výslovný súhlas na podmienečné zastavenie trestného stíhania, vyhlásil, že spáchal skutok, za ktorý je stíhaný a jeho spáchanie oľutoval, obvinený uznal svoj dlh voči poškodenému a vzhľadom na osobu obvineného a okolnosti prípadu, považujem toto rozhodnutie podľa § 216 Trestného poriadku o podmienečnom zastavení trestného stíhania za dostačujúce a dôvodné.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zuzana Gogová
prokurátorka